陳褎

陳褎，字邦進，號骝山，福建福寧州寧德縣人，明朝官员。

生平 
治《礼记》，行六，由國子生中式正德八年癸酉科（1513年）福建鄉試第三十七名舉人，年三十六歲中式嘉靖二年（1523年）癸未科會試第二十五名，第二甲第五十七名進士。三年正月选授雲南道监察御史，弹劾侍郎胡瓒提督大同逗遛，疏立献庙，疏吏部尚书廖紀私阁臣所亲，因乞终养。家居十余年，起复原职，巡按江西。夏言为首辅，欲毁坏民居以扩充苑囿，陈褎写书信以讽之，云费鹅湖之变几至灭族，相公方缔欢鱼水，当造福子孙。霍韬叹曰真御史也。左迁韶州府推官，复谪为泗州判官。久之，升为慈溪县知县，毁淫祠，改以祠呉相阚泽、唐相房琯之有功德于慈溪者。嘉靖二十二年（1543年），升任直隶松江府同知。二十三年升广西兵备佥事，整饬左江兵备，有平獞贼功，寻致仕。三十年八月十五日卒，年六十四。 林庭机《广西按察司佥事骝山陈公墓志铭》 公讳裦，字邦进，别号骝山，先世自光州固始入闽，占籍宁德。公既仕，始家于福城。高祖伯繁、曾祖畊，俱隐德弗耀；祖和，由举人任无为州学正，以子寓贵，赠奉政大夫、南京刑部郎中，祖母黄氏封太宜人；父宇，以公贵，封文林郎、云南道监察御史，母郑氏封孺人。  公自少颖异，日诵千余言，寓公大奇之。年十二，侍父至甲屿庄，里中有神庙，父戒以翌晨趋谒，是夜神见梦于守者，曰：“盍为我汛扫庙庭？明日有御史来！”迟明，公至，守者惊异。弱冠，补邑庠生，督学姚公镆大加称许。与兄褒同领正德癸酉乡荐。屡上春官，不遇，遂卒业太学，益自砥砺。尝与本邑掌教浮梁王君銮买舟南旋，至云阳，王病革，诸同舟者皆避去，公独经营后事，归其丧焉。嘉靖癸未，登进士；明年，选授云南道监察御史。冢宰廖私阁臣，所亲侍郎胡奉诏视边迁延，皆抗章劾之。会圣天子覃恩所生父母，封如其官，公以年皆逾七，因恳疏终养。家居十载，殷荐者三。壬辰，连丧二亲，居丧如礼。服阙，改授浙江道，为都御史王公廷相所重。丙申，巡按江西，按行所部，风采凛然。或谓：“自唐公龙后仅见也！”属丁酉大比，综理周详，簾内外肃如，所拔多知名士。时权贵人欲拓民居百十家，以益私第，公坚执不可，复上书规讽，辞甚剀切。或为公危，公曰：“即以此获罪，所不辞也！”权贵人卒假他事谪推韶郡。去之日，父老攀留，至有泣下者。未几，复以京察判泗州，盖韶之谪未足释憾故也。久之，乃量移慈邑。前令习于因狥，凡城隍、学宫、仓廒、壇壝、吏廨之类悉听废坏，公慨然曰：是尚得称巨邑？悉以次修葺，因旧为新，官无所费，民不告劳。岁当大造黄册，清查飞诡，率有成法，及征税契银不下数千两，悉贮库以经公费。民有讼者，随宜审断，或听和息。其侵欺淹禁岁久不能结者，访诸有力族属，劝令代输，一时囹圄为空。毁淫祠二，以吴相阚公泽、唐相房公琯尝有利泽于慈，庙而祀焉。癸卯，擢贰松江，父老立石邑门，以寓去思。松初设青浦县，分辖华、上二邑粮役，公至，适当经营之始，当道遂以属。公悉心规划，旬月之间，事皆就绪，台吏交荐之，谓不宜久滞。甲辰，擢广西按察司佥事、整饰左江兵备。值大征，总督张公岳闻公至，喜曰：“吾事济矣！”檄公督率各州兵征剿封川、柳州、马平、五都等处，功垂成，公遂以是岁解任。行之日，无愠色，盖自知其寡谐于俗也。公赋性简伉，与人不苟合、于物无所好；发言慎重周详、谈吐时事沥沥，使人忘倦。弃官就养，备极甘旨。处弟侄族，尝有恩；周贫恤匮，无所吝。第直道而行，故登第三十年，官止佥事，士论惜之。平生究心经传，所著有《礼记正蒙》、《易》《书》《诗绪说》若干卷；诗有《观风余韵》《慈水闲吟》《云间笑语》，及《奏议全集》，藏于家。 配黄氏，赠孺人；继方氏，封孺人。子，男二：轸，太学生，娶训道林君钺女；轔，娶知府郑公炤孙女，继巡检郑廷用女；女六：长适龚邦卿；次通判黄公瑢子造；次御史叶公奇子焕；次御史谢公源子宜植；次予儿；次御史杨公叔器子枟。孙男三：凉、诵、词；孙女五。曾孙男、女各一。距生成化戊申十二月十二日，卒于嘉靖辛亥八月十五日，享年六十有四。卒之明年，孤轸等扶公柩归宁德八都，启黄孺人竁，合葬焉。 甲寅，予承乏南雍，便道归闽，轸、辚诣予泣拜曰：“先子辱公知厚，且居姻戚之后，惟是遗德弗传，孤之罪也！”因以墓铭为请。铭曰：昔人有谓真御史者，殆公其人与？初公居台中，使少狥时好，即致位通显不难，庸至左官以偃蹇终其身哉？公则宁为此而不为彼，视随世浮沉以徼富贵者，抑又何如？公所不没，其在兹乎！是为铭。

著作
著《礼记正蒙》、《骝山集》行世。

家族 
曾祖陳畊。祖父陳和，學正，贈刑部郎中。父陳宇。母鄭氏。具庆下。兄文、方、卞（典膳）、陳褒（甲戌進士）、雍（监生）、弟衮、充、言。二子：陳軫、陳轔。

 参考资料 

Category:明朝雲南道監察御史
Category:明朝韶州府推官
Category:明朝泗州判官
Category:明朝慈谿縣知縣
Category:明朝松江府同知
Category:明朝廣西按察司僉事
Category:宁德人
X